CELEX: 
Language: sk
Date: 2021-06-22 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie (EÚ) 2016/1139, pokiaľ ide o špecifikácie povinnosti vylodiť úlovky lososa atlantického v Baltskom mori na obdobie 2021 – 2023

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Medzi hlavné ciele spoločnej rybárskej politiky (ďalej len „SRP“) patrí postupná eliminácia odhadzovania úlovkov pri všetkých druhoch rybolovu Európskej únie (EÚ) tým, že sa v rámci nariadenia (EÚ) č. 1380/2013 o SRP
                  1
                (ďalej len „základné nariadenie o SRP“) zaviedla povinnosť vylodiť úlovky. To by malo viesť k lepšiemu využívaniu dostupných zdrojov a k splneniu očakávania verejnosti, že sa obchodovateľné ryby prestanú odhadzovať späť do mora. V posúdení vplyvu
                  2
               , ktoré sa uskutočnilo ako podklad poslednej reformy SRP, sa veľký objem odhodených úlovkov označuje za významný faktor prispievajúci k nedostatočnej environmentálnej udržateľnosti SRP. Odhadzovanie úlovkov je pretrvávajúcim problémom týkajúcim sa mnohých druhov rybolovu v Baltickom mori
                  3
               .
            
            
               Povinnosť vylodiť úlovky v Baltskom mori sa uplatňuje na všetky druhy, na ktoré sa vzťahujú obmedzenia výlovu podľa článku 15 ods. 1 základného nariadenia o SRP. V danom nariadení sa takisto stanovuje súbor ustanovení, ktorých cieľom je uľahčiť vykonávanie povinnosti vylodiť úlovky. Ide najmä o osobitné mechanizmy flexibility, ktoré treba aktivovať prostredníctvom viacročných plánov, alebo ak viacročné plány neexistujú, prostredníctvom tzv. plánov pre odhadzovanie úlovkov. Tieto plány pre odhadzovanie úlovkov sú dočasnými opatreniami s trojročnou platnosťou, ktoré možno raz obnoviť. Takéto dočasné plány pre odhadzovanie úlovkov lososa atlantického v Baltskom mori boli prijaté v rokoch 2014
                  4
                a 2017
                  5
               . Platnosť najnovšieho plánu pre odhadzovanie úlovkov uplynie 31. decembra 2020. 
            
            
               S cieľom uľahčiť vykonávanie povinnosti vylodiť úlovky sa Komisia článkom 7 ods. 1 písm. a) viacročného plánu pre Baltské more
                  6
                upraveným nariadením (EÚ) 2020/1781
                  7
                splnomocňuje prijímať na základe spoločného odporúčania predloženého členskými štátmi výnimky z uplatňovania povinnosti vylodiť úlovky v prípade všetkých druhov, v súvislosti s ktorými platí povinnosť vylodiť úlovky a na ktoré sa vzťahuje viacročný plán vrátane lososa atlantického, ak z vedeckých dôkazov vyplýva vysoká miera prežitia, pričom sa zohľadňujú vlastnosti výstroja, rybolovných postupov a ekosystému. 
            
            
               2.KONZULTÁCIE PRED PRIJATÍM AKTU
            
            
               V záujme realizácie regionalizovaného prístupu zriadili členské štáty z oblasti Baltského mora regionálne fórum pre rybolov v Baltskom mori (BALTFISH). 
            
            
               Počas práce na spoločných odporúčaniach uskutočnilo fórum BALTFISH konzultácie s Poradnou radou pre Baltské more (Baltic Sea Advisory Council, BSAC). 
            
            
               Fórum BALTFISH predložilo 12. mája 2020 spoločné odporúčanie, v ktorom žiada o predĺženie existujúcej výnimky z dôvodu vysokej miery prežitia pre lososa atlantického s výnimkou lososa atlantického uloveného pontónovými pascami bez vaku z bezuzlovej sieťoviny. Okrem toho by sa malo celkové množstvo vypustených jedincov lososa atlantického udržať na nízkej úrovni. 
            
            
               Pracovná skupina expertov výboru STECF 20 – 04 na svojom zasadnutí z 18. – 22. mája 2020
                  8
                posúdila predložené dokumenty. Výbor STECF uviedol, že podľa spoločného odporúčania bol podiel odhadzovaných úlovkov lososa atlantického vyloveného výstrojom, na ktorý sa vzťahuje existujúca výnimka, v období 2017 – 2019 na úrovni 0,7 – 4,3 %. Nové informácie poskytnuté na podporu spoločného odporúčania sa týkajú predovšetkým pontónových pascí s vakom z bezuzlovej sieťoviny. Výbor STECF v súvislosti s pontónovými pascami uviedol, že v prípade pontónových pascí bez vaku z bezuzlovej sieťoviny predložená štúdia uvádza mieru prežitia 29 % a v prípade pascí s takýmto vakom sa v danej štúdii uvádza miera prežitia na úrovni 52 %. Výbor STECF takisto poznamenal, že podľa danej štúdie sa (relatívne vysoká) miera úmrtnosti pripisuje výnimočne vysokej prirodzenej úmrtnosti (22 %), ku ktorej dochádza v oblasti štúdie. Výbor STECF uviedol, že dôkazy naznačujú, že pontónové pasce s vakom z bezuzlovej sieťoviny by mohli byť šetrnejšie k jedincom lososa, ktorí sa po manipulácii vypúšťajú. V prípade lovu pascovými sieťami výbor STECF uviedol, že jedincov lososa možno ručne, jedného po druhom opatrne vybrať z „vaku na ryby“ a vypustiť ich. Okrem toho výbor STECF poukázal na predloženú štúdiu
                  9
                o miere prežitia lososa atlantického uloveného pascovými sieťami, v ktorej sa miera prežitia v prípade ulovenia/vypustenia odhaduje na 89 %. Výbor STECF ďalej poznamenal, že v predchádzajúcom posúdení z roku 2014
                  10
                uviedol, že v prípade tradičných pascových sietí a sieťových vrší z dôkazov vyplýva, že miera úmrtnosti pri okamžitom odhodení úlovkov je zvyčajne nižšia ako 10 %. Výbor STECF však dospel k záveru, že nie je k dispozícii dostatok dôkazov, pokiaľ ide o košíky/koše a nastavovacie siete, pričom sa domnieva, že je opodstatnené predpokladať rovnako nízku mieru úmrtnosti. 
            
            
               V nadväznosti na posúdenie, ktoré vypracoval výbor STECF, Komisia požiadala fórum BALTFISH, aby prehodnotilo potrebu výnimky vzhľadom na veľmi malý objem odhadzovaných úlovkov lososa atlantického a aby v prípade kladnej odpovede objasnilo, čo považuje za nízky objem vypustených jedincov lososa atlantického. Fórum BALTFISH odpovedalo 15. septembra 2020 a zaslalo aktualizované spoločné odporúčanie z 8. septembra 2020, v ktorom zdôraznilo, že výnimka je podnetom na to, aby sa pri love iných druhov než je losos atlantický používal selektívnejší a šetrnejší výstroj. Okrem toho sa v spoločnom odporúčaní uvádza, že výnimka by potenciálne znížila vedľajšie úlovky vtákov a cicavcov a v niektorých regiónoch by umožnila ochranu populácií voľne žijúceho lososa atlantického, pretože voľne žijúce lososy by sa vypúšťali a ponechali by sa len chovné lososy. Výnimka by napokon uľahčila riadenie kvót, a to najmä preto, lebo by sa rybárom umožnilo vypúšťať voľne žijúce lososy a ponechať si chovné lososy. Fórum BALTFISH ďalej navrhlo obmedziť výnimku na 8 % ročnej kvóty na lososa atlantického pridelenej každému členskému štátu. Toto obmedzenie by ďalej znížilo akýkoľvek potenciálny negatívny vplyv tejto výnimky na danú populáciu.
            
            
               Fórum BALTFISH okrem toho zaslalo druhú aktualizáciu spoločného odporúčania zo 16. marca 2021 s cieľom zohľadniť uvedené posúdenie EWG 20 – 04 vypracované výborom STECF týkajúce sa košov/košíkov a pascových sietí. Koše/košíky už nie sú zahrnuté v spoločnom odporúčaní. Pokiaľ ide o nastavovacie siete, fórum BALTFISH vysvetlilo, že dané siete sú podkategóriou pascových sietí a boli zahrnuté v štúdii z roku 2006, ktorú posúdil výbor STECF v roku 2014, hoci nastavovacie siete neboli explicitne uvedené. Okrem toho prebiehajú ďalšie štúdie a do mája 2023 sa výboru STECF predložia relevantné údaje na posúdenie. Fórum BALTFISH napokon upravilo obmedzenie výnimky na 8 % ročného výlovu lososa atlantického z kvóty na lososa atlantického pridelenej každému členskému štátu. V rámci konzultácie odbornej skupiny pre rybolov a akvakultúru sa poukázalo na to, že ako sa uvádza v spoločnom odporúčaní, rozsah pôsobnosti výnimky by sa mal vypracovať podľa výnimky prijatej v roku 2014, a nie podľa výnimky z roku 2017, keďže losos je potenciálne vedľajším úlovkom pri všetkých druhoch rybolovu v Baltskom mori s použitím vyňatých typov výstroja. 
            
            
               Na základe hodnotenia výboru STECF, aktualizovaného spoločného odporúčania a interného posúdenia zo strany útvarov Komisie sa Komisia domnieva, že predložené spoločné odporúčanie je v súlade s článkom 7 ods. 1 písm. a) nariadenia (EÚ) 2016/1139, ako sa uvádza v predchádzajúcej časti, a v súlade s článkom 15 ods. 4 písm. b) nariadenia (EÚ) č. 1380/2013. Výnimka by však mala byť časovo obmedzená a dodatočné informácie, ktoré navrhol výbor STECF, by sa mali poskytnúť včas pred uplynutím platnosti danej výnimky. Poskytnuté informácie sa zohľadnia pri posudzovaní možného predĺženia výnimky pre rôzne typy výstroja. 
            
            
               Výnimka z dôvodu vysokej miery prežitia udelená pre lososa atlantického na základe delegovaného nariadenia Komisie (EÚ) 2018/211 uplynula 31. decembra 2020. Daná výnimka má priamy vplyv na plánovanie rybárskej sezóny plavidiel Únie a na súvisiace hospodárske činnosti. S cieľom zabezpečiť právnu kontinuitu je preto vhodné uplatňovať toto nariadenie so spätnou účinnosťou od 1. januára 2021.
            
            
               3.
                     PRÁVNE PRVKY DELEGOVANÉHO AKTU
            
            
               Zhrnutie navrhovaného opatrenia
            
            
               Hlavný právny krok spočíva v prijatí opatrení, ktoré by uľahčili plnenie povinnosti vylodiť úlovky. V nariadení sa vymedzujú druhy živočíchov a druhy rybolovu, na ktoré sa majú z dôvodu vysokej miery prežitia vzťahovať osobitné opatrenia a výnimky. 
            
            
               Právny základ
            
            
               Článok 7 ods. 1 písm. a) nariadenia Európskeho parlamentu a Rady (EÚ) 2016/1139.
            
         
         
            
               Zásada subsidiarity
            
            
               Návrh patrí do výlučnej právomoci Európskej únie.
            
            
               Zásada proporcionality
            
            
               Návrh patrí do rozsahu pôsobnosti delegovaných právomocí udelených Komisii článkom 7 ods. 1 písm. a) nariadenia (EÚ) 2016/1139 a neprekračuje rámec toho, čo je nevyhnutné na dosiahnutie účelu uvedeného ustanovenia.
            
            
               Výber nástroja
            
            
               Navrhovaný nástroj: delegované nariadenie Komisie.
            
            
               Iné prostriedky by neboli primerané z tohto dôvodu: Komisii boli udelené právomoci prijímať výnimky z povinnosti vylodiť úlovky na základe vysokej miery prežitia prostredníctvom delegovaných aktov. Členské štáty s priamym hospodárskym záujmom predložili spoločné odporúčanie. Opatrenia stanovené v uvedenom odporúčaní a zahrnuté do tohto návrhu vychádzajú z najlepších dostupných vedeckých odporúčaní a spĺňajú všetky požiadavky stanovené v článku 18 ods. 5 nariadenia (EÚ) č. 1380/2013.
            
            
               DELEGOVANÉ NARIADENIE KOMISIE (EÚ) …/…
            
            
               z 22. 6. 2021,
            
            
               ktorým sa dopĺňa nariadenie (EÚ) 2016/1139, pokiaľ ide o špecifikácie povinnosti vylodiť úlovky lososa atlantického v Baltskom mori na obdobie 2021 – 2023
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/1139 zo 6. júla 2016, ktorým sa ustanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie a ktorým sa mení nariadenie Rady (ES) č. 2187/2005 a zrušuje nariadenie Rady (ES) č. 1098/2007
                  11
               , a najmä na jeho článok 7 ods. 1 písm. a),
            
            
               keďže:
            
            
               (1)Cieľom nariadenia (EÚ) č. 1380/2013
                  12
                je postupná eliminácia odhadzovania úlovkov pri všetkých druhoch rybolovu Únie zavedením povinnosti vylodiť úlovky druhov, na ktoré sa vzťahujú obmedzenia výlovu. 
            
            
               (2)Podľa článku 15 ods. 1 písm. a) nariadenia (EÚ) č. 1380/2013 sa povinnosť vylodiť úlovky uplatňuje na rybolov lososa atlantického v Baltskom mori od 1. januára 2015. 
            
            
               (3)Článkom 15 ods. 6 nariadenia (EÚ) č. 1380/2013sa Komisia splnomocňuje prijať v prípade neexistencie viacročných plánov vypracovaných podľa článku 9 daného nariadenia plány pre odhadzovanie úlovkov, ktorými sa špecifikujú podrobnosti vykonávania povinnosti vylodiť úlovky na počiatočné trojročné obdobie a ktoré možno predĺžiť o ďalšie trojročné obdobie. Tieto plány pre odhadzovanie úlovkov sa majú prijať na základe spoločných odporúčaní vypracovaných členskými štátmi v konzultácii s relevantnými poradnými radami.
            
            
               (4)Delegovaným nariadením Komisie (EÚ) č. 1396/2014
                  13
                sa stanovil plán pre odhadzovanie úlovkov pri rybolove lososa atlantického, sleďa atlantického, šproty severnej a tresky škvrnitej v Baltskom mori. Uvedený plán pre odhadzovanie úlovkov obsahuje výnimku z povinnosti vylodiť úlovky konkrétne v prípade lososa atlantického z dôvodu preukázanej vysokej miery prežitia tohto druhu, ako sa stanovuje v článku 15 ods. 4 písm. b) nariadenia (EÚ) č. 1380/2013. Nariadenie (EÚ) č. 1396/2014 stratilo účinnosť 31. decembra 2017. Uvedená výnimka udelená pre populáciu lososa atlantického žijúcu v Baltskom mori bola obnovená na základe delegovaného nariadenia Komisie (EÚ) 2018/211
                  14
               , ktoré stratilo účinnosť uplynula 31. decembra 2020. 
            
            
               (5)Nariadením (EÚ) 2016/1139 sa stanovuje viacročný plán pre populácie lovené v Baltskom mori a stanovujú sa v ňom podrobnosti vykonávania povinnosti vylodiť úlovky daných populácií vrátane lososa atlantického. Článkom 7 ods. 1 písm. a) uvedeného nariadenia sa Komisia splnomocňuje prijímať delegované akty s cieľom doplniť dané nariadenie a stanoviť podrobnosti týkajúce sa povinnosti vylodiť úlovky v súvislosti s vysokými mierami prežitia.
            
            
               (6)Priamy hospodársky záujem na rybolove v Baltskom mori majú Dánsko, Nemecko, Estónsko, Lotyšsko, Litva, Poľsko, Fínsko a Švédsko. Dňa 12. mája 2020 tieto členské štáty po konzultácii s Poradnou radou pre Baltské more predložili Komisii spoločné odporúčanie
                  15
               . Na práci sa odborne podieľali aj relevantné vedecké subjekty. Spoločné odporúčanie bolo aktualizované 8. septembra 2020 a 16. marca 2021.
            
         
         
            
               (7)V zmenenom spoločnom odporúčaní sa navrhuje, aby sa výnimka z povinnosti vylodiť úlovky lososa atlantického loveného určitým pasívnym výstrojom, ktorá je stanovená v delegovanom nariadení Komisie (EÚ) 2018/211, po 31. decembri 2020 naďalej uplatňovala. Výnimka je podnetom na to, aby sa pri love iných druhov než losos používal selektívnejší a šetrnejší výstroj. Okrem toho by výnimka potenciálne znížila vedľajšie úlovky vtákov a cicavcov. V niektorých regiónoch by takisto uľahčila riadenie kvót a umožnila by ochranu populácií voľne žijúceho lososa atlantického, pretože voľne žijúce lososy by sa vypúšťali a ponechali by sa len chovné lososy. Košíky a koše by však už nemali byť vyňaté a pokiaľ ide o pontónové pasce, mali by sa zahrnúť len tie s vakom z bezuzlovej sieťoviny („Vittjanpåse“). V spoločnom odporúčaní sa okrem toho navrhuje, aby sa výnimka obmedzila na 8 % ročného výlovu z kvót na lososa atlantického pridelených každému členskému štátu s cieľom ďalej znížiť akýkoľvek potenciálny negatívny vplyv výnimky na danú populáciu. V rámci konzultácie odbornej skupiny pre rybolov a akvakultúru sa napokon zdôraznilo, že ako sa uvádza v spoločnom odporúčaní, výnimka by sa mala vzťahovať na lososa uloveného pri všetkých druhoch rybolovu s použitím príslušných pasívnych typov výstroja.
            
            
               (8)Vedecký, technický a hospodársky výbor pre rybolov (STECF) preskúmal vedecké dôkazy poskytnuté spolu so spoločným odporúčaním
                  16
               . Výbor STECF pripomenul svoje predchádzajúce posúdenie
                  17
                týkajúce sa pascových sietí a sieťových vrší, pričom skonštatoval, že na potvrdenie predpokladov týkajúcich sa miery prežitia v prípade košíkov a košov je potrebných viac informácií. Aktualizované spoločné odporúčanie preto už ďalej nezahŕňa košíky/koše. Členské štáty okrem toho vysvetlili, že predtým predložené údaje zahŕňajú nastavovacie siete, hoci sa tieto siete v príslušnej štúdii výslovne neuvádzajú, a že sa uskutočňujú ďalšie štúdie. Členské štáty sa preto zaviazali predložiť pred uplynutím účinnosti tohto delegovaného aktu viac informácií o miere prežitia lososa atlantického uloveného nastavovacími sieťami. Vzhľadom na to, že výbor STECF vo svojom predchádzajúcom posúdení uviedol, že nastavovacie siete fungujú podobným spôsobom ako pascové siete a sieťové vrše, ako aj vzhľadom na to, že členské štáty sa v spoločnom odporúčaní zaviazali vykonávať ďalší výskum, by sa výnimka mala naďalej uplatňovať. V súvislosti s pontónovými pascami výbor STECF uviedol, že pasce s vakom z bezuzlovej sieťoviny by mohli byť šetrnejšie ako pasce bez takéhoto vaku. Z výsledkov vyplýva, že miera prežitia lososa atlantického uloveného pontónovými pascami s vakom z bezuzlovej sieťoviny bola na úrovni 52 %, hoci miera prežitia môže byť v závislosti od environmentálnych podmienok potenciálne výrazne vyššia. Prebiehajú ďalšie výskumné projekty. 
            
            
               (9)Opatrenia navrhované v spoločnom odporúčaní sú v súlade s článkom 15 ods. 4 písm. b) nariadenia (EÚ) č. 1380/2013, a preto ich možno v súlade s článkom 18 ods. 3 nariadenia (EÚ) č. 1380/2013 a článkom 7 ods. 1 písm. a) nariadenia (EÚ) 2016/1139 zahrnúť do tohto nariadenia. Na základe posúdenia výboru STECF by však táto výnimka mala byť len dočasná a dotknuté členské štáty by mali v dostatočnom predstihu pred uplynutím účinnosti tohto nariadenia poskytnúť príslušné dodatočné informácie a údaje, ktoré navrhol výbor STECF.
            
            
               (10)Vzhľadom na uvedené skutočnosti by sa obdobie trvania účinnosti tohto nariadenia malo obmedziť na tri roky, aby sa zabezpečila aktualizácia posúdenia výnimky a vývoja v rámci príslušných druhov rybolovu.
            
            
               (11)Keďže platnosť výnimky udelenej delegovaným nariadením Komisie (EÚ) 2018/211 uplynula 31. decembra 2020, toto nariadenie by sa v záujme zabezpečenia právnej kontinuity malo uplatňovať od 1. januára 2021. Z dôvodov právnej istoty a naliehavosti by toto nariadenie malo nadobudnúť účinnosť dňom nasledujúcim po jeho uverejnení,
            
            
               PRIJALA TOTO NARIADENIE:
            
            
               Článok 1 
                  Predmet úpravy a rozsah pôsobnosti
            
            
               V tomto nariadení sa stanovujú pravidlá a uplatňuje sa na povinnosť vylodiť úlovky, pokiaľ ide o lososa atlantického uloveného v Baltskom mori v období 2021 – 2023. 
            
            
               Článok 2 
                  Vymedzenie pojmov
            
            
               Na účely tohto nariadenia sa uplatňuje toto vymedzenie pojmov:
            
            
               „Baltské more“ sú divízie ICES IIIb, IIIc a IIId v zmysle článku 4 ods. 2 písm. b) nariadenia (EÚ) č. 1380/2013.
            
            
               Článok 3 
                  Výnimky v prípade druhov, ktoré vykazujú vysokú mieru prežitia
            
            
               1.
                     Výnimka pre druhy s vysokou mierou prežitia podľa článku 15 ods. 4 písm. b) nariadenia (EÚ) č. 1380/2013 sa vzťahuje na lososa atlantického uloveného pomocou sieťových vrší, nastavovacích sietí a všetkých ostatných druhov pascových sietí okrem pontónových pascí bez vaku z bezuzlovej sieťoviny.
            
            
               2. Výnimka uvedená v odseku 1 sa obmedzuje na najviac 8 % celkového ročného úlovku lososa atlantického z kvóty pre lososa atlantického pridelenej každému členskému štátu.
            
            
               3. Losos atlantický ulovený v súlade s výnimkou stanovenou v odseku 1 sa musí okamžite vypustiť späť do mora. 
            
            
               Článok 4 
                  Záverečné ustanovenia
            
            
               Členské štáty s priamym hospodárskym záujmom predložia Komisii do 1. mája 2023 doplňujúce vedecké informácie, ktoré umožnia posúdiť reprezentatívnosť a kvalitu odhadovanej úrovne prežitia odhodených úlovkov lososa atlantického uloveného nastavovacími sieťami a pontónovými pascami s vakom z bezuzlovej sieťoviny vrátane informácií o úmrtnosti po vypustení.
            
            
               Článok 5 
                  Nadobudnutie účinnosti
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. 
            
            
               Uplatňuje sa od 1. januára 2021 do 31. decembra 2023. Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 22. 6. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        International Council for the Exploration of the Sea (ICES) Advice 2020 – Baltic Sea Ecoregion Fisheries Overview of 3 December 2020 [Odporúčanie Medzinárodnej rady pre výskum mora (ICES) 2020 – Ekoregión oblasti Baltského mora – Prehľad o rybolove z 3. decembra 2020]; ICES Advice 2020 – Baltic Sea Ecoregion Ecosystem overview of 10 December 2020 [Odporúčanie ICES 2020 – Ekoregión oblasti Baltského mora – Prehľad o ekosystémoch z 10. decembra 2020].
               
               
                  
                     (4)
                  
                        Delegované nariadenie Komisie (EÚ) č. 1396/2014 z 20. októbra 2014, ktorým sa stanovuje plán pre odhadzovanie úlovkov v Baltskom mori (Ú. v. EÚ L 370, 30.12.2014, s. 40).
               
               
                  
                     (5)
                  
                        Delegované nariadenie Komisie (EÚ) 2018/211 z 21. novembra 2017, ktorým sa stanovuje plán pre odhadzovanie úlovkov lososa v Baltskom mori (Ú. v. EÚ L 41, 14.2.2018, s. 1).
               
               
                  
                     (6)
                  
                        Nariadenie Európskeho parlamentu a Rady (EÚ) 2016/1139 zo 6. júla 2016, ktorým sa ustanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie (Ú. v. EÚ L 191, 15.7.2016, s. 1).
               
               
                  
                     (7)
                  
                        Nariadenie Európskeho parlamentu a Rady (EÚ) 2020/1781 z 25. novembra 2020, ktorým sa mení nariadenie (EÚ) 2016/1139, pokiaľ ide o zníženie rybolovnej kapacity v Baltskom mori, a nariadenie (EÚ) č. 508/2014, pokiaľ ide o trvalé ukončenie rybolovných činností flotíl loviacich tresku škvrnitú vo východnej oblasti Baltského mora, tresku škvrnitú v západnej oblasti Baltského mora a sleďa atlantického v západnej oblasti Baltského mora (Ú. v. EÚ L 400, 30.11.2020. s. 1).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon, Elsevier, Fisheries Research (80), 2006, 280-294 [Siira et al., Prežitie lososa atlantického uloveného komerčnou pascovou sieťou a z nej vypusteného: Potenciál selektívneho výlovu násadového lososa, Elsevier, Fisheries Research (80), 2006, 280-294].
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        Ú. v. EÚ L 191, 15.7.2016, s. 1.
               
               
                  
                     (12)
                  
                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
               
               
                  
                     (13)
                  
                        Delegované nariadenie Komisie (EÚ) č. 1396/2014 z 20. októbra 2014, ktorým sa stanovuje plán pre odhadzovanie úlovkov v Baltskom mori (Ú. v. EÚ L 370, 30.12.2014, s. 40).
               
               
                  
                     (14)
                  
                        Delegované nariadenie Komisie (EÚ) 2018/211 z 21. novembra 2017, ktorým sa stanovuje plán pre odhadzovanie úlovkov v Baltskom mori (Ú. v. EÚ L 41, 14.2.2018, s. 1).
               
               
                  
                     (15)
                  
                        „BALTFISH High Level Group Joint Recommendation on a derogation from the landing obligation in the Baltic Sea establishing a discard plan as regards salmon in the Baltic Sea (ICES Subdivisions 22-32)“, transmitted on 12 May 2020 [Spoločné odporúčanie skupiny na vysokej úrovni BALTFISH k výnimke z povinnosti vylodiť úlovky v Baltskom mori, ktorým sa stanovuje plán pre odhadzovanie úlovkov lososa atlantického v Baltskom mori (poddivízia ICES 22 – 32), predložené 12. mája 2020.] Aktualizovaná verzia z 8. septembra 2020 zaslaná 15. septembra 2020 a aktualizovaná verzia zo 16. marca 2021.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.